༄༅། ། བཅོམ་ལྡན་འདས་དམ་ཚིག་རྡོ་རྗེ་སོགས་ལ་སྨྲེ་བཤགས་ཀྱི་སྲ་གསོལ་བ་གདབ་པ་ཐུགས་དམ་གནད་ནས་བསྐུལ་བའི་གདུང་དབྱངས་བཞུགས་སོ། །
༄༅། ། ན་མོ་གུ་ར་ཝེ། བྱིན་རླབས་ཐུགས་རྗེའི་བདག་ཉིད་དངོས་བརྒྱུད་ཀྱི། ། བླ་མ་རྣམས་དང་སྐྱབས་གནས་རྒྱ་མཚོའི་ཚོགས། ། དམ་ཚིག་བྱ་ར་ལེགས་ཉེས་སྟངས་འཛིན་པའི། ། མཁའ་འགྲོ་ཆོས་སྲུང་རྣམས་དང་ཁྱད་པར་དུ། ། ཐུགས་རྗེ་ཆེན་པོ་དམ་ཚིག་རྡོ་རྗེ་དཔལ། ། དྲི་མེད་མརྒད་མདོག་ཅན་གཟུགས་བཟང་བ། ། རྣམ་དག་འོད་གསལ་ཟླ་བའི་དཀྱིལ་ན་མཛེས། ། ཇི་ལྟར་མཁའ་ལ་ཉི་འོད་སྟོང་འབར་བཞིན། ། དཔའ་བོ་འོད་ཟེར་སྟོང་འབར་ལྷམ་མེ་བ། ། སྲིད་པ་གསུམ་གྱི་ས་མཁན་སྟོན་པར་གྲགས། ། ཁམས་གསུམ་འགྲོ་བ་ཀུན་གྱི་གཉེན་གཅིག་པུ། ། བྱམས་མགོན་ཐུགས་རྗེའི་ལྷ་ཁྱོད་བདག་ལ་དགོངས། ། བདག་ནི་ཐོག་མ་མེད་པའི་དུས་མཐའ་ནས། ། ལམ་ལོག་ལམ་སྟོར་སྲིད་པའི་འཁོར་བར་འཁྱམས། ། སྔོན་ཚེ་ལས་ལོག་སྡིག་པ་སྤྱད་པས་ནོངས། ། སྡིག་པའི་ལས་རྣམས་ཅི་བྱས་རབ་གནོང་འགྱོད། ། དར་ཞིང་དྲག་པའི་ལས་དེ་དབང་བཙན་པས། ། འཁོར་བའི་སྡུག་བསྔལ་རྒྱ་མཚོར་བྱིངས་གྱུར་ཏེ། ། ཞེ་སྡང་འབར་བའི་མེ་ཡིས་རང་རྒྱུད་བསྲེགས། ། གཏི་མུག་མུན་པའི་ཚོགས་ཀྱིས་ཤེས་རྒྱུད་རྨོངས། ། འདོད་ཆགས་རྒྱ་མཚོའི་ནང་དུ་རྣམ་ཤེས་བྱིངས། ། ང་རྒྱལ་ཆེན་པོའི་རི་བོས་ངན་འགྲོར་མནན། ། ཕྲག་དོག་རླུང་དམར་འཚུབས་མས་འཁོར་བར་གཡེངས། ། བདག་ཏུ་འཛིན་པའི་མདུད་པ་དམ་པོས་བཅིངས། ། འདོད་པ་མེ་མདག་དོང་འདྲའི་འོབས་སུ་ལྷུངས། ། སྡུག་བསྔལ་དྲག་པོའི་འདམ་རྫབ་ཆར་ལྟར་བབས། ། མེ་ཁམས་ཉི་མའི་དུགས་ནི་སྟེང་ནས་ཚ། ། ཆུ་ཁམས་ས་ཡི་རླན་ནི་འོག་ནས་གྲང་། ། ཕྱི་ཡི་སེར་བུའི་ངད་ནི་ཐད་ནས་ཚ། ། ཀུན་ནས་འཁྲུགས་པའི་རླུང་ནི་ཁོང་ནས་ལྡང་། ། དེ་ལྟའི་སྡུག་བསྔལ་ཤིན་ཏུ་བཟོད་དཀའ་ཡང་། ། སྡོམ་པའི་ཡི་དམ་གཞིག་ཏུ་ག་ལ་རུང་། ། སྡུག་བསྔལ་ཀུན་དང་བསྡོས་ནས་སྡོམ་བསྲུངས་ཤིང་། ། མོས་པའི་དད་པས་འཕགས་མཆོག་མི་འདོར་ན། ། འཕགས་མཆོག་འགྲོ་དོན་མི་མཛད་ཅི་ཞིག་དགོངས། ། བྱམས་མགོན་ཅི་སླད་བདག་ལ་ཐུགས་མི་བརྩེ། ། བདག་འདྲའི་བླུན་རྨོངས་ལས་ངན་སྡིག་པོ་ཆེ། ། ལས་ཀྱི་དབང་གིས་སྙིགས་མའི་དུས་འདིར་སྐྱེས། ། སྐྱེས་པས་འགྱོད་དོ་ལས་ལ་ཡི་རེ་ཆད། ། ཡི་ཆད་འགྱོད་ཀྱང་ལས་དབང་བཅོས་སུ་མེད། ། ལས་ཀྱི་ཤུགས་ནི་ཆུ་བོའི་རྒྱུན་དང་འདྲ། ། ལས་དབང་ཆུ་རྒྱུན་འགོག་པར་ཤིན་ཏུ་དཀའ། ། བཀའ་ལ་ཞུགས་ཀྱང་བཀའ་བཞིན་རྔོ་མ་ཐོགས། ། ལུས་ངག་ཡིད་གསུམ་སྡིག་པའི་དབང་དུ་སོང་། ། སྡིག་པའི་ལས་དབང་དྲག་པོའི་མེ་འབར་བས། ། རྣམ་ཤེས་དབང་པོའི་མྱུ་གུ་གདུངས་གྱུར་ཏེ། ། ཕུང་པོ་སྒྱུ་མའི་ལུས་འདིས་མི་བཟོད་ན། ། བྱམས་མགོན་ཐུགས་རྗེ་ཅན་གྱིས་དགོངས་ལགས་སམ། ། སྡིག་པའི་ཁུར་ཆེན་མི་དགེ་བཅུ་དང་ནི། ། མཚམས་མེད་ཉེ་བའི་མཚམས་མེད་ལ་སོགས་པ། ། བགྱིས་དང་བགྱིད་སྩལ་དགའ་བ་བསྒོམས་པ་སྟེ། ། རང་བཞིན་ཁ་ན་མ་ཐོ་ཅི་མཆིས་དང་། ། སོ་ཐར་བྱང་སེམས་རྒྱུད་སྡེ་འོག་མ་ཡི། ། བསླབ་དང་དམ་ཚིག་ཉམས་སོགས་བཅས་འགལ་ཀུན། ། ཡེ་ཤེས་སྤྱན་ལྡན་ཁྱེད་ཀྱི་སྤྱན་སྔ་རུ། ། མཐོལ་ཞིང་བཤགས་སོ་ནམ་ཡང་མི་འཆབ་བོ། ། ཁྱད་པར་བླ་མེད་ཐེག་པའི་སྒོར་ཞུགས་ཏེ། ། རིགས་ལྔ་སྤྱི་དང་སོ་སོའི་དམ་ཚིག་སོགས། ། སྟ་གོན་འཇུག་པའི་གནས་སྐབས་ཁས་བླངས་ཤིང་། ། དམ་བཞག་ཚུལ་ལས་འདས་པ་མཐོལ་ལོ་བཤགས། ། དབང་རྒྱུད་མན་ངག་སྟེར་བའི་སློབ་དཔོན་ལ། ། སྙིང་ནས་སྨོད་སོགས་རྩ་ལྟུང་བཅུ་བཞི་པོ། ། མི་ཤེས་པ་དང་མ་གུས་བག་མེད་པ། ། ཀུན་དཀྲིས་དྲག་པོས་སྤྱད་པ་མཐོལ་ལོ་བཤགས། ། དམ་ཚིག་མེད་པའི་རིག་མར་དགའ་བ་སོགས། ། ཡན་ལག་ལྟུང་བ་བརྒྱད་པོ་སྤྱད་པ་དང་། ། དང་པོའི་ལས་པས་བསྒྲུབ་བྱ་བཅུ་བདུན་སོགས། ། བསྟེན་བྱའི་དམ་ཚིག་ཉམས་པ་མཐོལ་ལོ་བཤགས། ། ཇི་བཞིན་སྒྲ་མིན་དམ་ཚིག་བཞི་དང་ནི། ། དགོངས་ཏེ་གསུངས་བཞི་བརྟུལ་ཞུགས་ཉེར་ལྔ་སོགས། ། ཐ་དད་རྒྱུད་ནས་གསུངས་པའི་དམ་ཚིག་ལ། ། ཐོས་པ་ཆུང་བས་འགལ་བ་མཐོལ་ལོ་བཤགས། ། མཉམ་གཞག་རྗེས་སྤྱོད་བཟའ་དང་སྲུང་བ་དང་། ། མི་འབྲལ་འཆང་བ་ལྔ་ཚན་བཞིས་བསྡུས་པའི། ། དབང་བཞིའི་དམ་ཚིག་ལ་སོགས་མན་ངག་ལ། ། ཀློང་དུ་མ་གྱུར་འགལ་བ་མཐོལ༴། གསར་བུ་བརྟན་པ་ཐོབ་དང་ཆེས་བརྟན་པའི། ། ས་མཚམས་མ་ཕྱེད་སྦྱོར་སྒྲོལ་ལ་སོགས་པའི། ། བརྟུལ་ཞུགས་ལོག་པར་སྤྱད་པས་བསྟན་པ་དཀྲུག། རང་གཞན་ཕུང་ཁྲོལ་བསྐྱེད་པ༴། ཕྱི་རུ་ཉན་ཐོས་སྤྱོད་པ་མ་བསྐྱངས་ཤིང་། ། ནང་དུ་འགྲོ་ཕན་ལྷག་བསམ་ཞན་པ་དང་། ། གསང་བར་རྡོ་རྗེའི་རྣལ་འབྱོར་མ་བསྒྲུབས་པས། ། སྡོམ་གསུམ་མིང་རྐྱང་ཤོར་བ༴། སྦྱང་རྟོག་སྦར་གསུམ་མ་ནུས་དམ་རྫས་བསྟེན། ། བསྙེན་སྒྲུབ་ཚད་དུ་མ་འཁྱོལ་ལས་ལ་སྦྱར། ། རྩ་རླུང་ནུས་པ་མ་ཐོན་འདོད་པ་སྤྱད། ། རྒྱུ་མེད་འབྲས་བུ་བཙལ་བ༴། བདེ་འདོད་ཉོན་མོངས་དབང་གིས་སྡུག་བསྔལ་བསྒྲུབས། ། མཁས་འདོད་ལེ་ལོའི་དབང་གིས་ཆོས་མ་བསྒྲུབས། ། གྲོལ་འདོད་སྣང་ཤེས་དབང་གིས་འཁོར་བར་བཅིངས། ། འབྲས་འདོད་རྒྱུ་དང་བྲལ་བ༴། དད་མོས་བརྩེ་གདུང་བློ་གཏོད་ཞན་པ་ཡིས། ། བླ་མ་མཆོག་དང་མཆེད་ལྕམ་ཐུགས་མ་ཟིན། ། བསྙེན་སྒྲུབ་གཡེལ་ཞིང་མཆོད་གཏོར་ཆགས་སོགས་ཀྱིས། ། མཁའ་འགྲོ་དམ་ཅན་ཁྲེལ་བ་མཐོལ་ལོ་བཤགས། ། མདོར་ན་ཚེ་འདིར་ཞེན་དང་སྡིག་གྲོགས་ཀྱིས། ། བསླུས་པས་ཚོར་དང་མ་ཚོར་སྡིག་པ་ནི། ། མཐོ་རིས་ཐར་པ་འགྲུབ་པའི་གེགས་གྱུར་ཅིང་། ། ངན་སོང་འཁོར་བའི་རྒྱུར་གྱུར་ཅི་མཆིས་པ། ། རབ་ཏུ་གནོང་ཞིང་འགྱོད་པས་བཤགས་ལགས་ན། ། དམིགས་མེད་མཁྱེན་དང་བརྩེ་བའི་ཀེ་ཏ་ཀས། ། བདག་རྒྱུད་ཉེས་ལྟུང་རྙོགས་མ་བགྲུངས་ནས་ཀྱང་། ། དག་གཙང་ཚངས་པ་མཆོག་གི་དངོས་གྲུབ་སྩོལ། ། ཉི་ཟླ་ལྟར་གསལ་པདྨ་ལྟར་བཞད་པའི། འཕགས་པའི་ཞལ་བཟང་བལྟ་བར་འཚལ་ལགས་ཀྱང་། ། ཐོག་མ་མེད་ནས་མ་རིག་ལིང་ཐོག་གིས། ། ལྡོངས་པའི་ཆུ་བུར་མིག་གིས་མ་མཐོང་ན། ། འགྲོ་བའི་མགོན་ཁྱོད་ད་ལྟ་གང་ན་བཞུགས། ། སྡུག་བསྔལ་དྲག་པོ་ཤིན་ཏུ་མི་བཟོད་པ། ། ཤིན་ཏུ་སྐྲག་ཅིང་སྐྱི་གཡའ་རབ་འཇིགས་ནས། ། དུང་དུང་གདུངས་པའི་སྨྲེ་སྔགས་འདི་འདོན་ཅིང་། ། ཉམ་ཐག་ཕོངས་པའི་ང་རོས་འོ་དོད་འབོད། ། བྱམས་མགོན་ཐུགས་རྗེ་ཅན་གྱིས་གསན་ལགས་སམ། ། ནམ་ཞིག་འཆི་འཕོ་ལུས་སེམས་བརྗེ་བའི་ཚེ། ། གཉེན་བཤེས་གྲོགས་དང་བྲལ་ཏེ་གཤིན་རྗེས་ཁྲིད། ། དེ་ཚེ་འཇིག་རྟེན་ཉེ་དུས་མི་བསྟོངས་ཏེ། ། ལས་ཀྱི་དབང་གིས་བདག་རང་གཅིག་པུར་ཁྲིད། ། དུས་དེར་བདག་ལ་མགོན་སྐྱབས་མ་མཆིས་ན། ། བྱམས་མགོན་ཁྱེད་ཀྱིས་འཁོར་བར་བདག་གཏོང་ངམ། ། ལས་ཀྱིས་མནར་བའི་སྐྱེ་བོ་བདག་འདྲ་བ། ། ཐོག་མ་མེད་པའི་དུས་ནས་ལམ་ལོག་པས། ། ཁམས་གསུམ་འཁོར་བའི་གནས་ལས་མ་ཐར་ཏེ། ། བསྐལ་པ་དཔག་མེད་སྐྱེ་བ་ཇི་སྙེད་དུ། ། སྔོན་ཆད་ལུས་བླངས་གྲངས་མེད་ཞིག་གྱུར་ཏེ། ། ཤ་རུས་བསགས་ན་འཇིག་རྟེན་གཏོས་དང་མཉམ། ། རྣག་ཁྲག་བསགས་ན་རྒྱ་མཚོ་ཆེན་པོ་ཙམ། ། ལས་འཕྲོ་བསགས་ན་བསམ་འདས་བརྗོད་མི་ལང་། ། ཁམས་གསུམ་བགྲང་ཞིང་སྐྱེ་བ་མང་བརྒྱུད་ཀྱང་། ། བྱས་པའི་ལས་རྣམས་དོན་མེད་ཆུད་རེ་ཟོས། ། སྐྱེ་བ་གྲངས་མེད་ཇི་སྙེད་དེ་ཙམ་ལ། ། སྐྱེ་བ་གཅིག་ཅིག་ཁོ་ན་ཙམ་གྱི་ལས། ། བླ་མེད་བྱང་ཆུབ་དོན་དུ་རབ་འབད་ན། ། དེ་ཙམ་བྱས་པའི་ལས་ལའང་དོན་རེ་ཡོད། ། ལས་ནི་དབང་བཙན་ཉོན་མོངས་སྟོབས་ཆེ་བས། ། ཤ་ཁྲག་འདུས་པའི་ལུས་བླངས་འཁོར་བར་འཁྱམས། ། སྡུག་བསྔལ་དྲག་པོས་སྲིད་པའི་བཙོན་རར་ཚུད། ། མི་བཟོད་སྡུག་བསྔལ་དྲག་པོ་འདི་མྱོང་ན། ། ཉེས་བྱས་ཐམས་ཅད་རང་གི་ལས་ལས་བྱུང་། ། བྱམས་མགོན་ཐུགས་རྗེ་ཅན་གྱིས་བཟོད་ལགས་སམ། ། ཐུགས་རྗེ་ཆེན་པོས་ངན་སོང་རྒྱུན་བཅད་དེ། ། ཉོན་མོངས་ལས་ཀྱི་རླུང་ནི་བཟློག་ཏུ་གསོལ། ། ཉོན་མོངས་ལས་ཀྱི་རླུང་ནི་དབང་བཙན་ནས། ། མ་རིག་མུན་པའི་གླིང་དུ་གཏན་འཁྱམས་ན། ། ཡེ་ཤེས་སྒྲོན་མེའི་ཟེར་གྱིས་མི་གཟིགས་སམ། ། ཉེས་བྱས་ལས་ཀྱི་འབྲས་བུ་མི་བཟོད་ན། ། ཐུགས་རྗེ་ཅན་ཁྱོད་ཕྲིན་ལས་མི་མཛད་དམ། ། དུག་གསུམ་བཟོད་དཀའི་ནད་ཀྱིས་གདུངས་ལགས་ན། ། ཐུགས་རྗེ་ཐབས་མཁས་སྨན་གྱིས་མི་གསོའམ། ། ཕྱིན་ཅི་ལོག་གི་གཡང་སར་ལྷུངས་ལགས་ན། ། ཐུགས་རྗེ་མྱུར་མགྱོགས་ཕྱག་གིས་མི་འཛིན་ནམ། ། སྡུག་བསྔལ་དྲག་པོའི་ལས་དབང་མེ་འབར་ན། ། ཐུགས་རྗེའི་བསིལ་བའི་ཆུ་རྒྱུན་མི་འབེབས་སམ། ། སྡུག་བསྔལ་ཆེན་པོས་མནར་རོ་ར་མདའ་མཛོད། ། རེ་སས་སླུ་བར་མ་མཛད་མཐུ་སྟོབས་ཅན། ། གང་ལ་གང་འདུལ་འགྲོ་བའི་དོན་མཛད་པར། ། ཞལ་བཞེས་མང་པོའི་དམ་བཅའ་མ་མཛད་དམ། ། མཐོང་ཐོས་དྲན་རེག་འབྱུང་བར་མ་གསུངས་སམ། ། སྙིགས་མའི་དུས་ཀྱི་ངན་སྤྱོད་མ་གཟིགས་སམ། ། ངན་སོང་རྒྱུ་འབྲས་སྒྲུབ་པར་མ་གཟིགས་སམ། ། སྡུག་བསྔལ་དབའ་ཀློང་འཁྲུགས་པ་མ་མཁྱེན་ནམ། ། ནུས་མཐུ་དཔག་མེད་མངའ་བ་མ་ལགས་སམ། ། བྱམས་མགོན་འགྲོ་དོན་མཛད་པར་འཕྱིས་པ་ཙམ། ། ཁམས་གསུམ་འཁོར་བའི་གནས་སུ་སྦྱངས་སྦྱངས་ནས། ། ནམ་ཞིག་རང་གིས་འབྲས་བུ་ཐོབ་པའི་ཚེ། ། འཕགས་པའི་ཐུགས་རྗེས་ཅི་འཚལ་དོན་མ་མཆིས། ། སེམས་ཅན་ལས་འཕྲོ་རང་སོར་བཞག་ན་ནི། ། འཕགས་པའི་ཐུགས་རྗེས་སུ་ལ་ཅི་ཞིག་བགྱི། ། ཐུགས་རྗེས་འགྲོ་རྣམས་སྒྲོལ་བར་ཞལ་བཞེས་པའི། ། དམ་བཅས་དོན་དེ་དེ་རིང་དགོངས་སུ་གསོལ། ། འཕགས་མཆོག་ཁྱེད་ལ་ཐུགས་རྗེའི་སྟོབས་མངའ་ན། ། ཡལ་ཡོལ་ལེ་ལོ་བཏང་སྙོམས་མ་མཛད་པར། ། སྙིང་ནས་གཟིགས་ཤིག་ཐུགས་རྗེ་རྒྱལ་བའི་ལྷ། ། རེ་ས་གཞན་ན་མེད་དོ་ཐུགས་རྗེས་ཟུངས། ཞེས་པ་འདི་ནི་སློབ་དཔོན་ཟླ་བ་གྲགས་པས་འཕགས་པ་སྤྱན་རས་གཟིགས་ལ་སྨྲེ་སྔགས་ཀྱིས་གསོལ་བ་ཅུང་ཟད་ཁ་སྤོས་ཏེ་བཤགས་པའི་ཚིག་དང་སྤེལ་བའོ། ། བཅོམ་ལྡན་འདས་རྡོ་རྗེ་སེམས་དཔའ་ལ་གསོལ་བའི་དབང་དུ་བྱས་ན། བྱིན་རླབས་ཐུགས་རྗེའི་སོགས་ཐོག་མའི་ཤློ་ཀ་འདྲ་བ་ལ། ཐུགས་རྗེ་ཆེན་པོ་བཅོམ་ལྡན་རྡོ་རྗེ་སེམས། ། དྲི་མེད་དུང་མདོག་མཆོག་ཏུ་གཟུགས་བཟང་བ། ། རྣམ་དག་འོད་གསལ་ཟླ་བའི་དཀྱིལ་ལྟར་མཛེས། ། ཇི་ལྟར་མཁའ་ལ་ཉི་འོད་སྟོང་འབར་བཞིན། ཞེས་པ་མན་ཆད་གོང་དང་འདྲ་ཞིང་ཚིག་རིས་འདི་ལྟ་བུ་ནི་སྔ་འགྱུར་སྒྱུ་འཕྲུལ་བཤགས་པའི་རྒྱུད་ལས་ཀྱང་འབྱུང་ངོ་། ། འདི་དག་ནི་དེ་བཞིན་གཤེགས་པའི་མཎྜལ་དང་། སོ་སོའི་སྦྱིན་སྲེག་ཁོ་བོས་བྱས་པའི་དཀྱུས་སུ་འཇུག་རྒྱུ་ཡིན་ལ། གལ་ཏེ་ཟ་བྱེད་རྡོ་རྗེ་མཁའ་འགྲོའི་སྲེག་བླུགས་ལ་སྦྱར་བར་མོས་ན། ཐུགས་རྗེ་ཆེན་པོ་བཅོམ་ལྡན་ཧེ་རུ་ཀ། དྲི་མེད་དབང་སྔོན་ལྷུན་པོའི་སྐུ་མཆོག་ལ། ། ཡེ་ཤེས་མེ་ཡིས་འཁྱུད་པའི་གཟི་བྱིན་ནི། ཞེས་ཚིག་རྐང་གསུམ་བརྗེ་བ་ཙམ་ནི་ཁྱད་པར་རོ། ། གསུམ་པོ་གང་ལའང་ཚང་མ་གདོན་པར་མ་ལྕོགས་ན། དག་གཙང་ཚངས་པ་མཆོག་གི་དངོས་གྲུབ་སྩོལ། ཞེས་པ་ཡན་ཆད་ཀྱིས་འཐུས་པ་ཡོད་དོ། ། འདི་ནི་སྡིག་ལྟུང་ཁུར་ཆེན་གྱིས་ནོན་ཀྱང་དགེ་སྦྱོང་ལྟར་འཆོས་པ་ཝཱ་གིནྡྲ་སུ་སིདྡྷི་རང་ཉིད་ཀྱི་ཁ་ཏོན་དུ་བྲིས་པ་འདིས་གཞན་ལའང་ཕན་ཐོགས་པར་གྱུར་ཅིག། ། །
ཡིག་རྒྱག་པ། བཀྲ་ཤིས་ལྷ་མོ།
ཚེ་ཀྲུག་ནས། ཡིག་རྒྱག་པ།
སྦྲགས་བསྡུར་པ། ཚེ་ཀྲུག་ནས།  ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

GuestKarma Tashiབསྒྲུ་ཐབས་ཀུན་བཏུས། ཆ༽ 151
珠Öé他Ëû-6-1-(13).doc